**Atle Sommerfeldt, konstituert preses i Bispemøtet**

**YouTube-møte torsdag 7.mai**

Det er svært gledelig at vi nå igjen kan feire gudstjenester i kirkebyggene våre og ikke minst at vi kan invitere til nattverd. Nattverden er som vi alle vet kirkens sentrale begivenhet for fellesskap med den korsfestede og oppstandne Kristus og med hverandre, lokalt, nasjonalt og globalt. Nå kan vi bryte nattverdfasten vi har levd i og igjen høre ordene om at Kristus vil styrke og holde oppe troen i oss.

Vi har i disse ukene hatt dåpshandlinger og begravelser så mange kirkebygg har vært i bruk og erfaringer er høstet med smittehåndtering. Dere har organisert og gjennomført den svært imponerende digitale satsingen som 80% av nordmenn har registrert og hundretusener hvis ikke millioner er blitt berørt av. Mange nye erfaringer er gjort i disse ukene.

Når vi nå åpner mer opp skal vi ikke arkivere de nye erfaringene i arkivskapet for å ta dem frem ved jubileer og på gamlehjemmet. Koronatiden har berørt oss, er fortsatt rammebetingelsen vår, den gjør oss klokere, viser nye muligheter å være kirke på og etablerer nye samhandlingsarenaer oss imellom. Måtte nedstengningens kreativitet, savn og fokusering bidra til at de mange menneskene som har vist at de trenger kirken og hennes budskap i livene sine, fortsatt finne oss og oppleve en nær og tilstedeværende ledsager i livene sine.

Kirkens grunnleggende lederetikk er formulert av Paulus i det første brevet til menigheten i Korint, en menighet som hadde mye indre spenninger og motsetninger:

«Slik kroppen er én selv om den har mange lemmer, og alle lemmene utgjør én kropp enda de er mange, slik er det også med Kristus. For med én Ånd ble vi alle døpt til å være én kropp. Dere er Kristi kropp, og hver av dere et lem på ham. Alle lemmene skal ha samme omsorg for hverandre. For om ett lem lider, lider alle de andre med. Og om ett lem blir hedret, gleder alle de andre seg». Så konkretiserer han de ulike arbeidsoppgavene og rollene og gir alle samme heder.

Skal vi lykkes med gjenåpningen - eller nyåpningen – av kirkerommene og aktiviteter i koronatidens nye fase, kreves det god ledelse som samhandler og samvirker og som bærer hverandres byrder og gjensidig roser hverandre. Ledelsen må fremstå som et samhandlende forbilde for alle ansatte, råd og frivillige.

Vi vet alle sammen at vår kirke på alle nivåer har mange aktører med ulike mandater og ansvarsområder, men vi er i samme virksomhet og har samme oppdrag: «Mer himmel på jord». Vi er ledere i denne virksomheten med felles ansvar for at kirkens oppdrag gjennomføres lokalt, regionalt og nasjonalt. Vi må hele tiden minne hverandre på at vi er sammen om å lede, særlig i den fasen vi nå går inn i.

Det mest kritiske punktet er samarbeidet mellom kirkeverger og proster. Det er i dette samarbeidet den konkrete samhandlingen må skje. Dere må samarbeide nært om justeringene i de ulike ansattegruppenes arbeidsplaner og lede prioriteringsarbeidet i tett samhandling med Menighetsrådene og Fellesrådene. Bare de færreste har kapasitet til å rulle ut all virksomhet på engang. Prioriteringer må settes og mange ansatte må være forberedt på noen nye arbeidsoppgaver og til dels betydelige justeringer i arbeidsplanene. Rammene er gitt i gudstjenesteforordning, trosopplæringsplanene og andre planer, men gjennomføringen er det prosessen nå må finne frem til.

Forutsetningen for at det blir gode prosesser er at dere som er ledere, og særlig proster og kirkeverger, videreutvikler samhandlingen deres, sammen leder medarbeiderne og legger til rette for at rådene kan ta gode beslutninger.

Biskop og stiftsdirektører må ha særlig øye for hvordan de kan støtte disse lokale prosessene slik at gode løsninger finnes, tilpasset kapasitet og ressurser som jo varierer sterkt mellom sokn, fellesråd og prostier

I en krise slik vi nå har hatt det, er det fullt forståelig at de valgte rådene mange steder ikke har kunnet møtes. Det er spesielt krevende fordi rådene er nyvalgte og mange steder ikke har satt seg som kollegium. Nå er det derfor særlig viktig at dere stimulerer de nyvalgte rådene til å bli en del av prioriteringsprosessene og når det er nødvendig, tar beslutninger. Sokneprestene spiller som medlemmer i menighetsrådene en svært viktig oppgave sammen med kirkeverge/daglig leder i dette.

Gjennomsnittlig deltar i underkant av 100 personer i hver eneste gudstjeneste i Den norske kirke. Selv om de ordinære gudstjenestene har noe lavere oppslutning, er taket på 50 deltagere lavt mange steder. Hvordan dette skal løses, er en av de viktigste oppgavene i prosessen. Egne dåpsgudstjenester, flere gudstjenester – eventuelt med forenklet liturgi, på samme søndag slik våre romersk-katolske søsken praktiserer det, flere hverdagsgudstjenester er noen av mulighetene. Her kan det være mange forhold å ta hensyn til, men det er viktig å se skogen og ikke bare trærne. Det viktigste nå er at kirkerommene åpnes for gudstjenester og nattverdfeiring, – slik mange har vært for begravelser og dåp.

Bispemøtet ferdigstiller også i dag en anbefaling om hvordan en forkortet nattverdliturgi kan gjennomføres.

Det må være en langt mer energigivende utfordring å finne hvordan og hva vi skal sette i gang med og åpne enn å stenge ned og lukke kirkens dører. Jeg håper at dere etter en svært krevende ledelsesutfordring i nedstengningen og smittevernets tid, nå får ny energi når vi skal lukke opp kirkens dører i pandemiens nye fase og bruke vår nye innsikter til kirkens misjon, hver på vårt sted.

# Avslutning:

Vi er én kirke, og tilhører et globalt fellesskap av arbeidslag som ber og arbeider for at mennesker skal få erfare litt mer himmel på jord. Fra Lindisfarne har vi fått denne hymnen og bønnen:

«Når alle verdens hjul går rundt og rundt, er du med oss.

Når dagen bare krever sitt, er du med oss.

I kampens ståk er du med oss.

Når livet suner, er du med oss.

Kjære Gud, la oss få merke

Ditt øye som ser oss,

Din hånd som holder oss,

Ditt hjerte som elsker oss, ditt nærvær som omslutter oss.

Amen

Hvil i Guds nåde, gå med Guds fred, tjen mennesker og Gud med glede.